Bejn Jannar u Lulju kien biss fl-ewwel u r-raba' xahar tas-sena li l-pulizija qabdet persuni taħt l-età fi stabbilimenti f'Paceville. Biex din is-sena nqabdu total ta' 20 persuna taħt l-età ta' 17-il sena jiddevertu f'xi bar f'Paceville. Dan wassal biex ħames persuni tressqu l-Qorti hekk kif huma s-sidien tal-istabbilimenti li jiffaċċjaw il-ġustizzja. Il-kwistjoni ta' tfal taħt l-età f'Paceville telgħet fuq l-aġenda nazzjonali wara l-inċident ta' Plus One f'Paceville s-sena li għaddiet fejn weġġgħu diversi persuni, fosthom adoloxxenti. Saħansitra kien ikkummenta dwarha l-Prim Ministru u l-Gvern ħarrax il-multi bil-kbir. Minn €230, il-multa għal dawk li jdaħħlu tfal fl-istabbilimenti telgħet għal €1,250. Dan flimkien ma' passi li permezz tagħhom sidien tal-istabbilimenti setgħet titteħdilhom il-liċenzja. Żgħażagħ u adoloxxenti taħt is-17-il sena jistgħu jiddaħħlu fl-istabbilimenti biss meta s-sidien ikunu applikaw għal permess speċjali fuq kundizzjoni li ma jbigħux alkoħol. Fl-istess ħin il-Ministeru għall-Intern żied il-preżenza tal-pulizija f'Paceville, filwaqt li bdew jingħataw servizzi oħra bħal nies mill-Protezzjoni Ċivili u paramediċi. Mistoqsija tispjega kif f'Jannar li għadda, ftit xhur wara l-inċident, inqabdu 13-il persuna mbagħad għaddew xhur fejn ma nqabad ħadd, il-pulizija sostniet li l-ispezzjonijiet baqgħu jsiru b'mod regolari. "Ġentilment ninfurmak li l-pulizija jagħmlu spezzjonijiet b'mod regolari. Kif semmejt tajjeb int, jista' jkun il-każ li l-multi li ġew imposti kienu ta' deterrent," qal kelliem għall-pulizija. Tal-istess fehma hu Philip Fenech, rappreżentant tal-ħwienet ta' Paceville fi ħdan il-GRTU. "Li nista' ngħid hu li l-pulizija l-ħin kollu jiġu jiċċekkjaw u li ġara hu li, kemm ilha li żdiedet il-multa wara li kien hemm dawk l-inċidenti, aħna għamilna appell, anke permezz tal-midja, fejn għedna li r-responsabbiltà ma tistax tkun biss fuq il-ħwienet ta' divertiment," qal Fenech, li fisser kif qed jara iktar responsabbiltà mill-ġenituri. "Aħna konna qed naraw li fis-sagħtejn ta' filgħodu ġejjin jiġbru t-tfal taħt l-età li kienu tkeċċew. Aħna tlabna wkoll li l-ġenituri jkunu responsabbli mingħajr ma nfarfru tagħna. Naħseb li dak il-messaġġ ħareġ u l-ġenituri bdew ikunu iktar attenti," żied Fenech. Din hi xi ħaġa li kkonfermatha Rose, omm ta' tfajla adolexxenti li tkellimna magħha permezz ta' Facebook. "Konxji iktar, anke ż-żgħażagħ infushom. Jien tiegħi għandha 17-il sena u, għax sħabha għad għandhom 16, saru jaħsbuha jitilgħux issa. Dan meta qabel konna nafu li moħħhom jibda jtambar fl-età ta' 15-il sena biex imorru," qalet din l-omm. "Il-ġenituri huma responsabbli legalment, u aħna tajna struzzjonijiet ċari. Ġieli l-bouncer ġibnieh responsabbli wkoll. Naħseb jekk taqbad l-effort kollu għenet ħafna, u kien hemm awareness ġenerali," qal Fenech.